See lugu ei räägi tänasest olupoliitikast, vaid hoopis kaugemast ajast ning üsna põnevast mehest selle keskel. Need, kes on eesti fotoajalooga vähegi kursis, teavad tema nime ja on ajakirjanduses seni ilmunud artiklite juures ka tema tööde reprosid või Tallinnas Raevangla fotomuuseumis ehk originaalegi näinud. See mees on Johannes Mülber, kelle entsüklopeediline määratlus oleks riigiteenistuja, fotokunstnik. Põhjalikumalt süvenedes avaneb meile mitmekihiline, parajalt mõistatuslik elu, mis väliselt möödus rutiinses, pea tähelepandamatus ja argises ametniku rütmis ning oleks sellisena ka ajalukku jäänud, kui poleks veel teist poolust. Tegemist on fotokunstnikuga, kes leidis oma isikupärase tee, oli enne Teist maailmasõda rahvusvaheliselt enim eksponeeritud ning tunnustatud eesti fotograaf.